សមាជិកា​​សភា​ស.រ.អ.​លោក​ស្រី​ Johnson ​បង្កើតពិភព​លោក​ស្ដ្រី​ ដើម្បី​សន្ដិភាព​ពិភពលោក
លោក​ស្រី​ Johnson ជា​​ជន​​ជាតិ​​ស្បែក​​ខ្មៅ​ ប៉ុន្ដែ​​​មាន​​ប្រាជ្ញា​ដោយ​​បាន​​បង្កើត​​ពិភព​​លោក​​ស្ដ្រី​​​ដើម្បី​សន្ដិភាព​ពិភពលោក​
សមាជិកាសភាស.រ.អ.លោកស្រី Eddie Bernice Johnson កំពុងតែកាន់កាប់តំណែងក្នុងអាណត្ដិទី១០របស់លោកស្រី តំណាងមណ្ឌលរដ្ឋTexas ដែលរាប់បញ្ចូលទាំងផ្នែកមួយយ៉ាងធំនែទីក្រុង Dallas ផងដែរ។ លោកស្រីជាគិលានុបដ្ឋាយិកាទីមួយដែលត្រូវបានជ្រើសរើសឲ្យកាន់តំណែងនៅសភាជាតិ ហើយបានបង្កើតការផ្ដួចផ្ដើមគំនិតមួយដែលស្ដ្រីជាអ្នកដឹកនាំយោងតាមសេចក្ដីសម្រេចចិត្ដដោះស្រាយជម្លោះអហឹង្សា ឈ្មោះហៅថា A World of Women for World Peace ពិភពលោកស្ដ្រី ដើម្បីសន្ដិភាពពិភពលោក។ សមាជិកាសភាស.រ.អ. លោកស្រី Eddie Bernice Johnson មានប្រសាសន៍ថា ពេលលោកស្រីអញ្ជើញមកដល់ទីក្រុង វ៉ាស៊ីនតោន២០ឆ្នាំមុន ក្នុងថាន:ជាសមាជិកាទើបជាប់ឆ្នោតថ្មី លោកស្រីស៊ាំនឹងបញ្ហាជាស្ដ្រីអាមេរិកាំងមានដើមកំណើតជាអាហ្វ្រិកដែលមានតំណែងសំខាន់នៅពេលដែលលោកស្រីជាសមាជិកានៃអង្គនីតិបញ្ញត្ដិនៅរដ្ឋTexas។ «លោកអ្នកជ្រាបឬទេថា ដោយលោកអ្នកធំដឹងក្ដីជាជនជាតិអាមេរិកាំងមានដើមកំណើតជាអាហ្វ្រិកនៅក្នុងរដ្ឋTexas លោកអ្នកមានភាពឆាប់ងើបឡើងវិញ។ ហេតុដូច្នេះហើយលោកអ្នកមិនមែនខឹងសម្បារគ្រប់ពេលវេលានោះទេ តែផ្ទុយទៅវិញ លោកអ្នកហាក់ដូចជាអាណិតអាសូរដល់មនុស្សដែលល្ងង់ខ្លៅទៅវិញទេ»។ លោកស្រី Johnson ឥឡូវនេះមានប្រសាសន៍ថា ម្ភៃឆ្នាំក្រោយមកអ្វីៗមិនបានផ្លាស់ប្ដូរប៉ុន្មានទេ ហើយនៅតែមានសមាជិកសភាជាតិខ្លះដែលមើលងាយលោកស្រី ហើយចាត់ទុកលោកស្រីហាក់ដូចជាបុគ្គលិកម្នាក់ មិនមែនជាសមាជិកាសភាជើងចាស់ទេ។ «លោកអ្នកអាចដឹងជានិច្ចថាមនុស្សដែលលោកអ្នកធ្វើការឲ្យ អាចមានអារម្មណ៍អ្វីម្យ៉ាង អារម្មណ៍នោះនឹងត្រូវសំដែងដោយបុគ្គលិកធ្វើការ។ ការមិនគោរព ការរុញច្រានលោកអ្នកទៅកៀនកោះ ហើយនឹងមិនរវល់អើពើនឹងលោកអ្នកពេលជិះក្នុងជណ្ដើរយោង ឬក៏មិនសំដែងសេចក្ដីគួរសម។ លោកអ្នកដឹងថាអាកប្បកិរិយាទាំងអស់នេះបណ្ដាលមកពីការល្ងង់ខ្លៅអ្វីមួយ ហើយលោកអ្នកក៏ទទួលយកថាជាការល្ងង់ខ្លៅនោះ»។ កាលពីឆ្នាំ២០១០ សមាជិកាសភា Johnson ត្រូវជ្រើសរើសជាស្ដ្រីអាមេរិកាំងមានដើមកំណើតជាអាហ្វ្រិកទីមួយឲ្យកាន់តំណែងសមាជិកានៃគណ:កម្មាធិការរដ្ឋសភាទទួលបន្ទុកខាងវិទ្យាសាស្ដ្រនិងបច្ចេកវិជ្ជា។ លោកស្រីមានប្រសាសន៍ថាលោកស្រីយល់ស្របជាមួយលោកប្រធានាធិបតី បារ៉ាក់អូបាម៉ា ថានៅក្នុងវិស័យវិទ្យាសាស្ដ្រ ហើយនឹងការអប់រំខាងគណិតសាស្ដ្រ ស.រ.អ.បានធ្លាក់នៅពីខាងក្រោយប្រទេសដទៃៗទៀត ហើយនេះកំពុងតែបង្អាក់សមត្ថភាពនៃស.រ.អ. ក្នុងការប្រកួតប្រជែងជាមួយប្រទេសដទៃៗទៀត។ លោកស្រីមានប្រសាសន៍ថា ស.រ.អ.នឹងមិនអាចប្រកួតប្រជែងនៅលើឆាកពិភពលោកបានទេលុះត្រាណាតែប្រទេសនេះដាក់ការគូសសង្កត់ច្រើនថែមទៀត ទៅលើការធានាឲ្យជាក់លាក់ថាកុមារអាមេរិកាំងមានគ្រូបង្រៀនមានគុណសម្បត្ដិខ្ពស់។ «មូលហេតុមួយយើងមិនបានលើកទឹកចិត្ដមនុស្សដែលមានជំនាញច្រើនជាងគេ ឲ្យធ្វើជាគ្រូបង្រៀនទេ។ ដូច្នេះហើយយើងមានគ្រូបង្រៀនល្អមួយចំនួន ក៏ប៉ុន្ដែគ្រូបង្រៀនដែលគ្មានវិស័យសិក្សាជាគោលដៅក្នុងវិស័យសិក្សាដែលគេបង្រៀនជាការធ្វើឲ្យពួកគេមិនបានទទួលជោគជ័យក្នុងវិជ្ជាជីវ:របស់គេហើយនឹងកូនសិស្សផងដែរ»។ ក្រោយពីការវាយប្រហាររបស់ពួកភេរវជននៅឆ្នាំ២០០១មកលើស.រ.អ. សមាជិកាសភា Johnson មានប្រសាសន៍ថាលោកស្រីមានអារម្មណ៍ថាលោកស្រីចាំបាច់ត្រូវធ្វើអ្វីមួយដើម្បីព្យាយាមបន្ថយអំពើហិង្សានៅក្នុងពិភពលោក ហើយថាលោកស្រីជឿថាស្ដ្រីមានសមត្ថភាពពិសេសមួយដើម្បីធ្វើជាអ្នកផ្ដល់សន្ដិភាពនៅទូទាំងពិភពលោក។ «មូលហេតុមួយពីក្នុងចំណោមមូលហេតុមួយចំនួនគឺថា លោកអ្នកជ្រាបដែរឬទេថាស្ដ្រីជាអ្នកបង្កើតយុទ្ធជនទាំងនោះហើយអ្វីដែលស្ដ្រីចង់ធ្វើជាចុងក្រោយគឺឃើញកូនប្រុសស្រីរបស់ពួកគេទៅច្បាំងហើយត្រូវស្លាប់»។ លោកស្រី Johnson បង្កើត A World of Women for World Peace ឬ ពិភពលោកស្ដ្រីដើម្បីសន្ដិភាពពិភពលោក ដែលមានរាប់បញ្ចូលទាំងកម្មវិធីសិក្សាអំពីដំណោះស្រាយការខ្វែងគំនិតគ្នាឬទំនាស់សម្រាប់កុមារីគ្រប់អាយុទាំងអស់។ លោកស្រីមានប្រសាសន៍ថាកម្មវិធីនេះយោងទៅលើការគោរពជនណាដែលមានជំនឿខុសពីខ្លួន។ «នេះជាមធ្យោបាយឬដំណោះស្រាយរបស់យើង គឺគោរពចំពោះភាពខុសគ្នានោះ អនុញ្ញាតឲ្យមនុស្សមានសិទ្ធិមានភាពខុសគ្នាទាំងនោះផង ហើយខ្ញុំបានធ្វើការជាមួយមនុស្ស នៅក្នុងតំបន់ឆេះឆាបដោយសង្គ្រាម តាំងពីប្រទេស Bosnia ទៅដល់ Afghanistan Bahrain ទូទាំងទ្វីបអាហ្វ្រិក ស្ដ្រីស៊ូដង់ ស្ដ្រីប៉ាឡេស្ទីននិង Israel ហើយព្រមទាំងស្ដ្រីអ៊ីរ៉ាក់ផងដែរ»។ លោកស្រី Johnson មានប្រសាសន៍ថា នៅក្នុងដំណើររបស់លោកស្រីទៅទ្វីប អាហ្វ្រិកហើយនឹងនៅទូទាំង ស.រ.អ. លោកស្រីតែងតែស្វែងរកជួបជាមួយស្ដ្រីមេដឹកនាំក្នុងតំបន់។ លោកស្រីមានប្រសាសន៍ថា លោកស្រីស្នើយោបល់ឲ្យមានរួមបញ្ចូលស្ដ្រីច្រើនថែមទៀតនៅក្នុងការចចារសន្ដិភាពរវាង Israel និងប៉ាឡេស្ទីន ពីព្រោះលោកស្រីយល់ឃើញថាគេមិនអាចដោះស្រាយការខ្វែងគំនិតគ្នាឬទំនាស់បានទេបើគ្មានការចូលរួមចំណែករបស់ស្ដ្រីនោះ៕ ប្រែសម្រួលដោយ កង ស៊ីវន